上海人民广播电台故事广播

上海人民广播电台故事广播，是上海广播电视台一家已经停播个电台频道，2007年12月23号正式宣告成立，全天播音18只钟头（5:00-23:00），是上海头一家以故事立台个频率，主力收听群体是45岁以下人群。2024年1月1号开始，箇只频率停止播出所有自办节目，全天并机播出上海交通广播节目。2025年1月1号0点钟，频率停播。

 历史 
1978年以后，上海电台文艺戏曲节目播出规模越来越大。1985年9月份，主要放文艺节目个调频101.7兆赫（后来划畀动感101）立体声节目开播。1987年，上海电台文艺戏曲节目主要来勒中波1197千赫播出，对外呼号“上海人民广播电台文艺台”。1997年4月20号，频率呼号变成“上海人民广播电台文艺频率”。

2002年7月15号，原上海文广新闻传媒集团个文艺频率节目内容一拆为两，组建文艺频率搭仔戏剧频率，新个文艺频率是中波1422千赫（后些来变成浦江之声用箇只频率）、调频96.8兆赫。新个文艺频率主要节目是长篇故事连播，有长篇连播、广播影视剧、综合文艺3只节目类别，《刑警803》是频率知名节目。

2005年12月，文艺频率划畀新组建个SMG综艺部，播出频率调整到调频107.2兆赫。2007年12月23号，文艺频率改名叫故事广播，主推《小说连播》《武侠传奇》《月光宝盒》箇些文化服务类节目。2009年，故事广播划畀东方广播公司（东方广播中心）管理。

2020年2月份到2021年10月份，箇只频道礼拜一到礼拜五早浪向6:00——10:00，下半天17:00——18:00联播上海交通广播个节目。

2024年1月1号开始，箇只频率停止播出所有自办节目，全天播音时段（10:00-11:00、14:00-15:00、17:00-18:00除外，重播上海新闻广播个周播节目）并机播出上海交通广播节目。2025年1月1号0点钟，频率停播。

 参考 

 外部链接